
“Në emër të Republikës së Shqipërisë”

Gjykata Kushtetuese e Republikës së Shqipërisë, e përbërë nga:

Fehmi Abdiu		Kryetar i Gjykatës Kushtetuese 
Zija Vuci		Anëtar i 	  ""
Gjergj Sauli		Anëtar i 	  ""
Alfred Karamuço	Anëtar i 	  ""
Kujtim Puto		Anëtar i 	  "" 
Sokol Sadushi		Anëtar i 	  ""
Petrit Plloçi		Anëtar i 	  ""
Kristofor Peçi		Anëtar i 	  ""

me sekretare Arbenka Lalica, në datën 19.11.2001, mori në shqyrtim në seancë gjyqësore me dyer të hapura çështjen nr.190 Akti që i përket:

KËRKUES: Xhemaile Hoxha, përfaqësuar nga avokat Enver Qafmolla.
SUBJEKTE TË INTERESUARA: Hasim Bleta e Fatime Laci, përfaqësuar nga avokat Kujtim Capo.
OBJEKTI: Shfuqizimi si antikushtetues i vendimeve nr.401, datë 25.4.2001 të Kolegjit Civil të Gjykatës së Lartë dhe nr.X-4, datë 24.7.2001 të Kolegjit Seleksionues të Gjykatës së Lartë.

Baza ligjore: Nenet 42/1 dhe 131/f të Kushtetutës.

Kërkuesi parashtron këto shkaqe për shfuqizimin e vendimeve:
1. Seanca gjyqësore në Gjykatën e Apelit është zhvilluar pa dijeninë e kërkuesit, për shkak se pjesëtarë të familjes së palës kundërshtare kanë ndihmuar për ndryshimin e datës së gjykimit dhe komunikimin jo sipas rregullave.
2. Në rigjykim gjykata e rrethit nuk ka zbatuar udhëzimet e dhëna nga Gjykata e Lartë, duke shkelur nenin 486 të Kodit të Procedurës Civile.
3. Megjithëse në rekurs janë ngritur këto shkaqe ligjore, si Kolegji Civil dhe ai seleksionues kanë vendosur mospranimin e rekursit, sepse ai nuk përmban shkaqe nga ato që parashikon neni 472 i Kodit të Procedurës Civile.

Gjykata Kushtetuese,

pasi dëgjoi relatorin e çështjes Kristofor  Peçi, përfaqësuesit e kërkueses, të subjekteve të interesuara, si dhe analizoi çështjen në tërësi,



V ë r e n:

Kërkuesja Xhemaile Hoxha ka ngritur padi në Gjykatën e Rrethit Gjyqësor Durrës kundër dy vendimeve të Komisionit të Kthimit dhe Kompensimin e Pronave, si dhe ka kërkuar detyrimin e të paditurve Hasim Bleta e Fatime Laçi ta njohin pronar të një trualli me sipërfaqe 6000 m2.Me vendimin nr.780, datë 29.6.2000, Gjykata e Rrethit Gjyqësor Durrës ka vendosur rrëzimin e padisë. Ky vendim është lënë në fuqi nga Gjykata e Apelit Durrës me vendimin nr.467, datë 10.10.2000. Ndërsa Kolegji Civil dhe Kolegji Seleksionues i Gjykatës së Lartë, me vendimet e tyre nr.401, datë 25.4.2001 dhe nr.X-4, datë 24.7.2001, kanë vendosur mospranimin e rekursit, për shkak se ai nuk përmban shkaqe nga ato që parashikojnë përkatësisht nenet 472 e 473 të Kodit të Procedurës Civile.
Në kërkesën drejtuar Gjykatës Kushtetuese, kërkuesja pretendon se në rekurs janë ngritur shkaqe ligjore, të cilat këto Kolegje, pa të drejtë, nuk i kanë marrë parasysh, pra kanë zhvilluar një proces të parregullt ligjor. Ky proces i parregullt, sipas kërkueses, konsiston në faktin se asaj pa të drejtë i është mohuar pjesëmarrja në gjykim në gjykatën e apelit dhe se në rigjykimin e çështjes gjykata e rrethit nuk ka zbatuar udhëzimet e lëna nga Gjykata e Lartë në vendimin e saj që e kthente çështjen për rigjykim.
Lidhur me mosmarrëveshjen pjesë në gjykimin e çështjes në gjykatën e apelit, kërkuesja ka pretenduar se është bërë ndryshimi i datës së gjykimit dhe komunikimi i saj jo sipas rregullave ligjore.
Një pretendim i tillë nuk rezulton i bazuar. Nga procesverbali i seancës së gjykimit të çështjes në apel në datën 10.10.2000, i cili përkon me datën e vendimit, del se seanca është zhvilluar në mungesë të kërkueses, e cila nuk është paraqitur pa ndonjë shkak, pasi data e gjykimit të çështjes ka qenë e shpallur sipas ligjit. Në këto kushte, gjykata e apelit ka zbatuar drejt ligjin lidhur me njoftimet për datën e gjykimit.
Kërkuesja pretendon se nga gjykata nuk u bë ekspertimi i një dokumenti, nuk u përcaktua vendndodhja e objekteve me grup ekspertësh të licencuar dhe nuk është pranuar kërkesa për caktimin e një grupi ekspertësh. Gjykata Kushtetuese nuk ka për detyrë të kontrollojë vendimet e gjykatave të zakonshme nga pikpamja e bazueshmërisë së tyre në prova, prandaj ky shkak i paraqitur në kërkesë nuk është i drejtë. Për më tepër, vendimi i Gjykatës së Lartë, që e kthen çështjen për rigjykim lidhur me ekspertimin, shprehet që ai të bëhet nëse shihet e nevojshme, pra e ka lënë në çmim të gjykatës që do të gjykojë çështjen.
Në rrethanat që përmendëm, problemet e ngritura nga kërkuesja në rekursin drejtuar Kolegjit Civil dhe Kolegjit Seleksionues të Gjykatës së Lartë, nuk kanë qenë nga ato që parashikojnë nenet 472 e 473 të Kodit të Procedurës Civile, prandaj, me të drejtë, këto Kolegje kanë vendosur mospranimin  e rekursit.
Përfundimisht, Gjykata Kushtetuese çmon se kërkesa  e paraqitur nuk qëndron.

Për këto arsye:

Gjykata Kushtetuese e Republikës së Shqipërisë, në bazë të neneve 131/f e 134/g të Kushtetutës, si dhe nenit 72 të ligjit nr.8577, datë 10.2.2000 "Për organizimin dhe funksionimin e Gjykatës Kushtetuese të Republikës së Shqipërisë" njëzëri,

V e n d o s i:

- Rrëzimin e kërkesës.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare






